3. การประกอบธุรกิจ

บริษัทมีจุดเด่นในการดำเนินธุรกิจที่แตกต่างจากคู่แข่ง คือ

-   ทีมงานที่มีประสบการณ์และได้รับความเชื่อถือจากภาครัฐ

    บริษัทมีคณะกรรมการและผู้บริหารที่มีประสบการณ์ในอุตสาหกรรมนี้มามากกว่า 20 ปี
    และด้วยประสบการณ์และความสัมพันธ์ที่ดีของทีมงานกับหน่วยงานต่างๆของรัฐ
    ทำให้บริษัทได้รับความเชื่อถือถึงความสามารถในการทำงานให้บรรลุได้ตามเป้าหมาย
    และได้รับการยอมรับอย่างกว้างขวาง จนได้รับมอบหมายให้ทำงานหลายๆ
    โครงการอย่างต่อเนื่อง

-   การดำเนินธุรกิจที่หลากหลาย

    บริษัทดำเนินธุรกิจหลัก 4 ประเภท ได้แก่ (1) งานด้านวิศวกรรมไฟฟ้า ประกอบด้วย
    งานระบบสายส่งไฟฟ้า งานสถานีไฟฟ้าย่อย งานระบบจำหน่าย และงานระบบไฟฟ้าใต้ดิน (2)
    งานระบบไฟฟ้าและเครื่องกล ประกอบด้วย งานระบบปรับอากาศ
    และระบบประปาสุขาภิบาล (3) งานด้านเสาโทรคมนาคม และ (4)
    งานผลิตและจำหน่ายเสาโครงเหล็ก และอุปกรณ์ยึดจับ รวมทั้งเป็นผู้จำหน่ายอุปกรณ์ไฟฟ้า
    ทุกประเภท ส่งผลให้บริษัทมีรายได้จากการดำเนินธุรกิจที่หลากหลาย
    ทำให้บริษัทสามารถกระจายความเสี่ยงและลดการพึ่งพิงธุรกิจใดธุรกิจหนึ่งโดยเฉพาะ
    อีกทั้งยังมีโอกาสที่จะขยายงานในส่วนธุรกิจที่บริษัทยังมีรายได้น้อย ซึ่งได้แก่
    งานในส่วนของงานระบบไฟฟ้าเครื่องกล และงานด้านเสาโทรคมนาคม
    เนื่องจากบริษัทมีความชำนาญอยู่แล้ว ทั้งนี้ รายได้หลักในปี 2549
    มาจากงานด้านวิศวกรรมไฟฟ้าร้อยละ 66 รายได้จากการขายสินค้าจากโรงงาน ซึ่งได้แก่
    เสาโครงเหล็ก และอุปกรณ์จับยึด ร้อยละ 16 งานระบบไฟฟ้าและเครื่องกล ร้อยละ 11
    และงานด้านเสาโทรคมนาคม ร้อยละ 2

-   ต้นทุนที่แข่งขันได้

    บริษัทมีความได้เปรียบทางการแข่งขันเนื่องจาก

    บริษัทเป็นผู้ผลิตเสาโครงเหล็กซึ่งเป็นวัสดุหลักในงานก่อสร้างและติดตั้ง เสาโทรคมนาคม
    สายส่ง 230 เควี สายส่ง 500 เควี และป้ายโฆษณากลางแจ้งได้เอง
    ซึ่งทำให้บริษัทสามารถบริหารต้นทุนงานบริการในส่วนของงานก่อสร้างดังกล่าวได้ดีกว่าคู่แข่งที่ไม่สามารถผลิตเสาโครงเหล็กเองได้

    บริษัทเป็นผู้ดำเนินธุรกิจให้บริการงานด้านวิศวกรรมไฟฟ้ามาอย่างยาวนาน
    จึงมีความสัมพันธ์กับลูกค้าและมีการเติบโตของรายได้อย่างต่อเนื่อง
    ส่งผลให้บริษัทมีความสัมพันธ์ที่ดีกับผู้จำหน่ายสินค้า (Supplier) เนื่องจาก
    บริษัทสั่งซื้อสินค้าในปริมาณมาก และต่อเนื่อง ดังนั้น
    ผู้จัดจำหน่ายสินค้าส่วนใหญ่จึงเสนอราคาที่สามารถแข่งขันได้ให้แก่บริษัท
    เพื่อใช้ในการเข้าประมูลงานต่างๆ

-   การวางสายเคเบิ้ลใยแก้วแบบวิธีใช้ลมอัด (Blowing Method)

    บริษัทเป็น 1 ใน 2
    บริษัทในประเทศไทยที่มีความสามารถในการวางสายเคเบิ้ลใยแก้วแบบวิธีใช้ลมอัด (Blowing
    Method) โดยวิธีการวางสายเคเบิ้ลใยแก้วดังกล่าวเหมาะสำหรับการวางสาย Fiber
    Optic ขนาดเล็กในท่อที่มีช่วงของการร้อยสายยาว ซึ่งถือเป็นเทคโนโลยีที่ทันสมัย
    ลดการสูญเสียจากการชำรุดของสาย Fiber Optic
    และสามารถนำมาใช้ในงานเสาโทรคมนาคมที่ดำเนินงานก่อสร้างพร้อมกับการวางท่อแก๊สได้เป็นอย่างดี

    1.  ลักษณะผลิตภัณฑ์หรือบริการ

        บริษัทสามารถแบ่งการประกอบธุรกิจออกเป็น 4 กลุ่ม ตามลักษณะของงานที่ให้บริการ
        ได้แก่ งานออกแบบ จัดหา
        และรับเหมาติดตั้งด้านวิศวกรรมไฟฟ้า-งานระบบไฟฟ้าและเครื่องกล-งานด้านเสาโทรคมนาคม
        งานผลิตและจำหน่ายเสาโครงสร้างเหล็กและอุปกรณ์ต่างๆ
        โดยมีรายละเอียดของงานในแต่ละกลุ่ม ดังนี้

-   งานด้านวิศวกรรมไฟฟ้า ได้แก่

-   งานระบบสายส่งไฟฟ้า (Transmission Line System)

-   งานสถานีไฟฟ้าย่อย (Power Substation)

-   งานระบบจำหน่าย (Distribution Line System) และงานระบบไฟฟ้าใต้ดิน (
    Underground Cable System)

-   งานระบบไฟฟ้าและเครื่องกล ได้แก่

-   ระบบปรับอากาศ ประกอบด้วย

-   ระบบปรับอากาศขนาดใหญ่ (Air Conditioning System)

-   ระบบระบายอากาศ (Ventilation)

-   ระบบห้องทำความเย็น (Refrigeration)

-   ระบบห้องสะอาด (Clean Room)

-   ระบบควบคุมอุณหภูมิและความชื้น (Automatic Temperature and Humidity Control
    System)

-   ระบบอัดอากาศในบันไดหนีไฟ (Pressurized Stairs) และ

-   ระบบควบคุมปริมาณอากาศ (Variable Air Volume or VAV)

-   ระบบประปาสุขาภิบาล ประกอบด้วย

-   ระบบท่อประปา (Plumbing System)

-   ระบบผลิตไอน้ำและน้ำร้อน (Steam Boiler and Hot Water System)

-   งานด้านเสาโทรคมนาคม ได้แก่

-   ติดตั้งเสาโทรคมนาคมและวิทยุสื่อสาร (Telecommunication and Radio
    Communication)

-   ระบบเชื่อมโยงเครือข่ายเคเบิ้ลใยแก้ว (Optical Fiber)

-   งานผลิตและจำหน่ายเสาโครงเหล็กและอุปกรณ์ต่างๆ ได้แก่

-   เสาโทรคมนาคม

-   เสาโครงเหล็กสำหรับงานระบบจำหน่าย สถานีไฟฟ้าย่อย และระบบสายส่งไฟฟ้า

-   เสาโครงเหล็กป้ายโฆษณาขนาดใหญ่

    งานด้านวิศวกรรมไฟฟ้า

    บริษัทให้บริการเริ่มตั้งแต่การออกแบบ จัดหา ก่อสร้าง
    ติดตั้งงานที่เกี่ยวข้องกับระบบวิศวกรรมไฟฟ้าได้อย่าง ครบวงจร
    ตั้งแต่กระแสไฟฟ้าออกจากระบบผลิตกระแสไฟฟ้า หรือโรงผลิตกระแสไฟฟ้า
    ผ่านสถานีไฟฟ้าย่อย ระบบสายส่ง ระบบจำหน่ายถึงผู้ใช้ไฟที่เป็นที่อยู่อาศัย ธุรกิจอุตสาหกรรม
    หรือแหล่งชุมชน เรียกได้ว่าการให้บริการของบริษัทเป็นงานระบบวิศวกรรมไฟฟ้าที่ครบวงจร
    และเบ็ดเสร็จภายในบริษัทเดียว ดังแผนภาพต่อไปนี้

    []

    []

    เขื่อน/

    โรงผลิตไฟฟ้า

    ลักษณะงานออกแบบ จัดหา ก่อสร้างและติดตั้งงานวิศวกรรมไฟฟ้าทั้งหมด
    สามารถจำแนกได้เป็นงานออกแบบ ก่อสร้าง
    และติดตั้งอุปกรณ์ไฟฟ้าของระบบเฉลี่ยประมาณร้อยละ 80 ของมูลค่างานทั้งหมด
    ส่วนที่เหลือร้อยละ 10 เป็นค่าดำเนินการ และอีกร้อยละ 10 จะเป็นงานก่อสร้างโยธา
    ซึ่งบริษัทมีนโยบายว่าจ้างผู้รับเหมาช่วงในส่วนงานนี้
    เนื่องจากเป็นงานที่ใช้แรงงานค่อนข้างมาก อย่างไรก็ตาม ผู้จัดการโครงการนั้นๆ
    จะติดตามผลการดำเนินงานของผู้รับเหมาช่วงอย่างต่อเนื่องและเข้มงวด
    เพื่อให้งานเสร็จทันตารางเวลาที่ระบุไว้ในสัญญาว่าจ้าง

    ตัวอย่างลูกค้าในอดีตที่สำคัญ 10 รายแรกในช่วง 3 ปีที่ผ่านมา (2547-2549) ดังต่อไปนี้

    หน่วย: ล้านบาท

    []ที่มา: บริษัท

    งานระบบไฟฟ้าและเครื่องกล

    บริษัทให้บริการเริ่มตั้งแต่การออกแบบ จัดหา ก่อสร้าง
    และบริการติดตั้งงานที่เกี่ยวข้องกับระบบวิศวกรรมระบบตั้งแต่ปี 2539
    โดยเริ่มจากการเสนอให้บริการในระบบปรับอากาศสำหรับโรงงานอุตสาหกรรม
    และขยายขอบเขตการให้บริการอย่างต่อเนื่องจนถึงปัจจุบัน
    บริษัทสามารถให้บริการในงานระบบที่ครบวงจรและเบ็ดเสร็จภายในบริษัท เช่น
    งานระบบปรับอากาศขนาดใหญ่ ระบบระบายอากาศ ระบบท่อประปา เป็นต้น

    ตัวอย่างลูกค้าในอดีตที่สำคัญ 10 รายแรกของบริษัทในช่วง 3 ปีที่ผ่านมา (2547-2549)
    ดังต่อไปนี้

  หน่วย: ล้านบาท

[]

ที่มา: บริษัท

งานด้านเสาโทรคมนาคม

เนื่องจากภาวะอุตสาหกรรมด้านโทรคมนาคมมีการขยายตัวอย่างต่อเนื่อง
ตามการขยายตัวของเศรษฐกิจและการเปลี่ยนแปลงของเทคโนโลยี
กอปรกับพื้นฐานงานด้านเสาโทรคมนาคมส่วนใหญ่ตั้งอยู่บนพื้นฐานเดียวกับวิศวกรรมไฟฟ้า
อีกทั้งบริษัทมีโรงงานผลิตเสาโครงเหล็กและหน่วยงานออกแบบเสาโครงเหล็กชนิด Made to
Order เป็นของตนเอง บริษัทจึงสามารถขยายส่วนงานด้านเสาโทรคมนาคม เริ่มมาตั้งแต่ปี 2544
ที่บริษัทให้บริการเริ่มตั้งแต่การออกแบบ จัดหา และบริการติดตั้งงานในธุรกิจเสาโทรคมนาคม
เริ่มจากการผลิตเสาโทรคมนาคมให้แก่ผู้ให้บริการโทรศัพท์เคลื่อนที่ (Operator)
และผู้ที่ชนะการประมูลจากผู้ให้บริการโทรศัพท์เคลื่อนที่อีกทอดหนึ่ง
ซึ่งลักษณะและคุณสมบัติของเสาโทรคมนาคมของผู้ให้บริการโทรศัพท์เคลื่อนที่แต่ละรายจะมีความแตกต่างกัน
และขึ้นอยู่กับสภาพภูมิศาสตร์ของสถานที่ตั้งเป็นองค์ประกอบด้วยเช่นกัน

นอกจากนี้ ในงานด้านเสาโทรคมนาคม
บริษัทยังให้บริการด้านการวางสายเคเบิ้ลใยแก้วโดยวิธีลมอัด (Blowing Method)
ซึ่งเป็นเทคโนโลยีร้อยสายเคเบิ้ลใยแก้วในท่อที่มีช่วงของการร้อยสายยาวและเป็นสายขนาดเล็ก
โดยใช้วิธีลมอัดแทนวิธีคนลาก ทั้งนี้
เพื่อเพิ่มความรวดเร็วในการทำงานและลดความเสียหายที่อาจเกิดจากการใช้กำลังคนลากที่ไม่สม่ำเสมอ
ซึ่งคุณสมบัติของ Blowing Method เหมาะสำหรับการวางสายเคเบิ้ลใยแก้ว
ขนาดเล็กควบคู่กับการวางท่อแก๊ส โดยเทคโนโลยีนี้ ถือเป็นเทคโนโลยีที่ดี ทันสมัย ราคาไม่แพง
และที่ผ่านมาบริษัทได้ใช้ Blowing Method
ในการวางสายเคเบิ้ลใยแก้วควบคู่กับการท่อแก๊ซสำหรับโครงการที่หาดใหญ่ ระยอง แก่งคอย
และปัจจุบัน บริษัทอยู่ระหว่างการดำเนินการใช้ Blowing Method
สำหรับการวางสายเคเบิ้ลใยแก้ว โครงการท่อแก๊ส วังน้อย พระนครเหนือ/พระนครใต้

ทั้งนี้ ตลาดสำหรับงาน Blowing Method เป็นตลาดเล็ก จึงมีผู้สนใจลงทุนในเทคโนโลยีนี้น้อย
ปัจจุบันมีเพียง 2 บริษัทในประเทศไทยที่มีการให้บริการติดตั้งสายเคเบิ้ลใยแก้วด้วยวิธีดังกล่าว
อย่างไรก็ตาม บริษัทมีความเชื่อมั่นว่า หากมีการสร้างท่อแก๊สเส้นใหม่
บริษัทก็มีศักยภาพในการได้รับงาน เนื่องจาก บริษัทมีประสบการณ์ในการใช้ Blowing Method
สำหรับการวางท่อแก๊สไทย-มาเลเซีย นอกจากนี้ โอกาสการเข้าสู่งาน Blowing Method
ของคู่แข่งมีไม่มาก เนื่องจาก การประมูลงานจำเป็นอาศัยประสบการณ์การทำงาน
นอกเหนือจากการลงทุนในเครื่องจักรเพียงอย่างเดียว

ตัวอย่างลูกค้าในอดีตที่สำคัญ 10 รายแรกของบริษัทในช่วง 3 ปีที่ผ่านมา (2547-2549) ดังต่อไปนี้

  หน่วย: ล้านบาท

[]ที่มา: บริษัท

งานผลิตและจำหน่ายเสาโครงเหล็ก

บริษัทได้เปิดโรงงานผลิตเสาโครงเหล็กในปี 2537 ที่ อ. หนองม่วง จ. ลพบุรี
โดยมีวัตถุประสงค์เริ่มแรกเพื่อผลิต Hardware ใช้ในระบบจำหน่ายไฟฟ้า
และต่อมาได้ผลิตเสาโครงเหล็กเพื่อใช้ในงานวิศวกรรมไฟฟ้า ได้แก่ ระบบสายส่ง ระบบจำหน่าย
และสถานีไฟฟ้าย่อย ซึ่งมีงานบางส่วนที่ต้องใช้เสาโครงเหล็กเป็นส่วนประกอบ
โดยวิศวกรจะเป็นผู้ออกแบบ ควบคุมการผลิต และสุ่มตรวจสอบชิ้นงาน และต่อมาในปี 2544
เมื่อบริษัทได้ขยายงานด้านเสาโทรคมนาคม โรงงานได้เพิ่มสายการผลิตเสาโทรคมนาคม
และเสาวิทยุสื่อสาร
ซึ่งใช้หลักพื้นฐานการผลิตที่คล้ายคลึงกับเสาโครงเหล็กที่ใช้ในงานวิศวกรรมไฟฟ้า
โดยวิศวกรในฝ่ายออกแบบจะเป็นผู้ออกแบบ คำนวณตามหลักกลศาสตร์ เพื่อให้ได้คุณสมบัติ ขนาด
และรูปแบบของงานเสาโทรคมนาคม และเสาวิทยุสื่อสารตรงตามความต้องการของลูกค้า
หรือโครงการนั้นๆ นอกจากนี้ ในปี 2546
บริษัทได้ขยายฐานลูกค้าในกลุ่มเสาโครงเหล็กไปสู่กลุ่มลูกค้าโฆษณากลางแจ้ง (Bill Board)
โดยรับทำป้ายโฆษณาที่ใช้เสาโครงเหล็กขนาดใหญ่

บริษัทจะบันทึกรายได้จากการจำหน่ายเสาโครงเหล็กเป็นรายได้จากการขาย
แต่สำหรับกรณีที่บริษัทผลิต และจำหน่ายเสาโครงเหล็ก พร้อมการให้บริการติดตั้ง
บริษัทจะบันทึกรายได้ดังกล่าวเป็นรายได้งานบริการด้านเสาโทรคมนาคม

บริษัทอยู่ระหว่างดำเนินการขยายกำลังการผลิตเสาโครงเหล็กจาก 6,000 ตันต่อปี เป็น 12,000
ตันต่อปี โดยการก่อสร้างอาคารและเชื่อมต่ออาคาร ขยายขนาดบ่อชุบสังกะสี
และซื้อเครื่องจักรและอุปกรณ์ รวมถึงเครื่อง CNC เพื่อเพิ่มกำลังการผลิต
ซึ่งการขยายกำลังผลิตนี้คาดว่าจะใช้เงินลงทุนประมาณ 44.2 ล้านบาท
และบริษัทอยู่ระหว่างดำเนินการขอบัตรส่งเสริมการลงทุนจากคณะกรรมการส่งเสริมการลงทุน
(BOI) สำหรับส่วนต่อขยายของโรงงานในส่วนของบ่อชุบสังกะสีดังกล่าว

ตัวอย่างลูกค้าในอดีต 10 รายแรก ของบริษัทในช่วง 3 ปีที่ผ่านมา (2547-2549) ดังต่อไปนี้

หน่วย : ล้านบาท

[]ที่มา: บริษัท

3.2 การตลาดและภาวะการแข่งขัน

3.2.1 กลยุทธ์การแข่งขัน

บริษัทกำหนดกลยุทธ์การแข่งขันและนโยบายการดำเนินธุรกิจโดยมุ่งเน้นความสามารถในการรักษาสัดส่วนการตลาด
อีกทั้งเสริมสร้างความสามารถในการแข่งขันในระยะยาว
โดยมีกลยุทธ์การแข่งขันและนโยบายการดำเนินธุรกิจของบริษัทดังนี้

1. ความสัมพันธ์ที่ดีกับผู้จำหน่ายสินค้า (Supplier)

จากการสั่งซื้อสินค้าในปริมาณมาก และต่อเนื่อง ประกอบกับ ความน่าเชื่อถือของบริษัท
จากการชำระเงินตรงตามกำหนดเวลาเสมอ
ผู้จัดจำหน่ายสินค้าส่วนใหญ่จึงเสนอราคาที่สามารถแข่งขันได้ให้แก่บริษัท
เพื่อใช้สำหรับในการเข้าประมูลงานต่างๆ

  2. การส่งมอบงานคุณภาพ และงานเสร็จตรงตามเวลา

นโยบายหลักในการดำเนินงานของบริษัท คือ
การดำเนินงานเพื่อให้ได้ผลงานที่มีคุณภาพดีที่สุดสำหรับลูกค้า
และทำงานให้แล้วเสร็จเพื่อส่งมอบแก่ลูกค้าได้ตามกำหนดการ
รวมถึงการให้บริการเพื่อสร้างความพึงพอใจให้กับลูกค้า ทั้งนี้
เพื่อให้ลูกค้าเกิดความไว้วางใจและกลับมาใช้บริการของบริษัทหรือแนะนำบริษัทต่อไปยังลูกค้ารายอื่น

  3. การร่วมงานกับพันธมิตรทางการค้า

การร่วมมือกับพันธมิตรทางการค้าเป็นอีกปัจจัยหนึ่งในการแข่งขันกับบริษัทรับเหมาก่อสร้างขนาดใหญ่
ทั้งในประเทศและต่างประเทศ บริษัทจึงได้ร่วมกับบริษัทพันธมิตรในการเข้าประมูลงานขนาดใหญ่
ทั้งนี้ เพื่อจะได้รับการถ่ายทอดความรู้ความชำนาญ เทคโนโลยีที่ทันสมัย
รวมถึงระบบการบริหารโครงการขนาดใหญ่ ซึ่งทำให้บริษัท
มีศักยภาพและประสบการณ์เพียงพอในการเข้าประมูลโครงการขนาดใหญ่

3.2.2 กลุ่มลูกค้าเป้าหมาย การจำหน่าย และช่องทางการจำหน่าย

บริษัทสามารถแบ่งลักษณะลูกค้าได้เป็น 2 ประเภท คือ 1) ลูกค้าภาคเอกชน ได้แก่
โรงงานอุตสาหกรรม ผู้ผลิตไฟฟ้าอิสระทั้ง IPP และ SPP นิคมอุตสาหกรรม
และผู้ให้บริการโทรศัพท์เคลื่อนที่ เป็นต้น 2) ลูกค้าภาครัฐ ได้แก่
หน่วยงานราชการและองค์กรรัฐวิสาหกิจ โดยมีสัดส่วนมูลค่าการให้บริการสำหรับระยะเวลา 3
ปีที่ผ่านมา ดังนี้

มูลค่า : ล้านบาท

[] ที่มา: บริษัท

ในปี 2548 รายได้ของบริษัทเพิ่มขึ้นอย่างก้าวกระโดด
เนื่องจากภาวะเศรษฐกิจของประเทศเริ่มฟื้นตัว
เป็นผลให้ภาครัฐมีนโยบายการลงทุนในระบบสาธารณูปโภคต่างๆ โดยเฉพาะอย่างยิ่งในด้านไฟฟ้า
และสื่อสารโทรคมนาคมอย่างต่อเนื่อง ทำให้บริษัทรับงานในส่วนของภาครัฐเพิ่มขึ้น
ซึ่งสอดคล้องกับนโยบายกระจายความเสี่ยงที่จะไม่พึ่งพิงฐานลูกค้ากลุ่มใดกลุ่มหนึ่ง
ทำให้โครงสร้างลูกค้าในปี 2548 มีความสมดุลมากขึ้น ประกอบด้วยลูกค้าเอกชนร้อยละ 47
และลูกค้าภาครัฐร้อยละ 53 สำหรับ ปี 2549 สัดส่วนรายได้จากภาคเอกชนเพิ่มขึ้นเป็นร้อยละ 70
เนื่องจากในช่วงปี 2549 เป็นช่วงที่งานภาครัฐทยอยปิดโครงการ อย่างไรก็ตาม
บริษัทลงนามในสัญญารับจ้างก่อสร้างสถานีไฟฟ้าย่อย กับการไฟฟ้าส่วนภูมิภาคมูลค่างาน 758.8
ล้านบาท ในเดือนกรกฎาคม 2549 ซึ่งจะทำให้สัดส่วนการรับรู้รายได้ของภาครัฐเปลี่ยนแปลงไป
ทั้งนี้บริษัทมีนโยบายในการบริหารรายได้ให้มาจากภาครัฐและภาคเอกชนในสัดส่วนที่ใกล้เคียงกัน

มูลค่า : ล้านบาท

[]ที่มา: บริษัท

ในการรับงานของบริษัทมีทั้งการเป็นผู้รับเหมาโดยตรงจากผู้ว่าจ้างและผ่านการรับเหมาช่วง
ตลอดช่วง 3 ปีที่ผ่านมาสัดส่วนการรับงานตรงจากผู้ว่าจ้างมีสัดส่วนมากที่สุด คือ ร้อยละ 87
และร้อยละ 90 ของมูลค่างานบริการรวมในปี 2548 และ ปี 2549 ทั้งนี้
การเพิ่มขึ้นของสัดส่วนรายได้จากการรับงานตรงจากลูกค้า เป็นงานประเภทวิศวกรรมระบบไฟฟ้า
ซึ่งถือว่าเป็นรายได้หลักของบริษัท
เนื่องจากบริษัทมีประสบการณ์ยาวนานในธุรกิจวิศวกรรมระบบไฟฟ้า
ทำให้บริษัทมีข้อเสนอทางด้านเทคนิค ด้านราคา และเงื่อนไขการชำระเงินที่ดี

สำหรับการรับเหมาช่วงนั้น มักเป็นโครงการขนาดใหญ่
ที่มีขอบเขตการทำงานทั้งโครงการมากกว่าการทำธุรกิจของบริษัท
หรือมีมูลค่างานสูงเกินกว่าที่บริษัทจะรับงานได้ทั้งหมด อย่างไรก็ตาม
บริษัทได้ใช้ช่องทางการรับเหมาช่วงนี้เพื่อเพิ่มช่องทางเข้าถึงลูกค้าและช่องทางการจำหน่าย
ที่ผ่านมา บริษัทได้รับงานเหมาช่วงจากงานด้านเสาโทรคมนาคมเป็นหลัก
โดยรับงานจากผู้ได้รับการคัดเลือกจากลูกค้า เช่น บริษัท ซีเมนส์ จำกัด (ผู้ได้รับการคัดเลือกจาก
BFKT ให้เป็นผู้ติดตั้งเสาโทรคมนาคมของ HUTCH) บริษัท โมโตโรล่า จำกัด
(ผู้ได้รับการคัดเลือกให้เป็นผู้ติดตั้งระบบ CDMA จาก HUTCH) บริษัท หัวเหว่ย เทคโนโลยี
(ประเทศไทย) จำกัด (ผู้ได้รับการคัดเลือกให้เป็นผู้วางระบบ CDMA ของ บมจ.
กสท.โทรคมนาคม) เป็นต้น

ในช่วงปี 2548 บริษัทได้เข้าร่วมการประมูล 195 โครงการ มูลค่าโครงการรวม 1,923.79
ล้านบาท ซึ่งบริษัทชนะการประมูลทั้งสิ้น 95 โครงการ คิดเป็นมูลค่างานรวม 977.85 ล้านบาท
หรือคิดเป็นสัดส่วนร้อยละ 50.8 ของมูลค่ารวมของงานทั้งหมดที่ยื่นประมูล

ปี 2549 บริษัทได้เข้าร่วมการประมูลประมาณ 265 โครงการ มูลค่าโครงการรวม 6,371.85
ล้านบาท โดยในจำนวนนี้บริษัทชนะการประมูลทั้งสิ้น 91 โครงการ คิดเป็นมูลค่างานรวม1,361.59
ล้านบาท คิดเป็นสัดส่วนร้อยละ 21.14 ของมูลค่ารวมของงานทั้งหมดที่ยื่นประมูล

3.2.3 ภาวะอุตสาหกรรมและการแข่งขัน

เศรษฐกิจไทยปี 2550

สำหรับแนวโน้มการเติบโตทางเศรษฐกิจของประเทศในปี 2550
สำนักงานพัฒนาการเศรษฐกิจและสังคมแห่งชาติ ประเมินไว้เมื่อต้นปีว่าจะมีการขยายตัวที่
4.5-5.0% โดยมีปัจจัยที่คาดว่าจะเป็นตัวกระตุ้นเศรษฐกิจคือ
ภาคการลงทุนของรัฐบาลในโครงการรถไฟฟ้าที่ใช้เงินลงทุน 160,000 ล้านบาท
การคาดหวังในการฟื้นตัวของภาคท่องเที่ยวที่คิดเป็นรายได้ของประเทศในสัดส่วน 6.0% ของจีดีพี
ทิศทางการลดลงของอัตราดอกเบี้ย รวมถึงการส่งออกจะเป็นปัจจัยหลักในการขับเคลื่อนเศรษฐกิจ

ทั้งนี้ ภาวะเศรษฐกิจของประเทศในปี 2550
อาจต้องเผชิญกับปัจจัยเสี่ยงทั้งในและต่างประเทศหลายปัจจัยด้วยกัน
ไม่ว่าจะเป็นความผันผวนของราคาน้ำมันในตลาดโลก ภัยจากการก่อการร้าย
ภาวการณ์เติบโตของเศรษฐกิจของสหรัฐอเมริกาและเศรษฐกิจโลกที่จะส่งผลกระทบต่อภาคการส่งออกของประเทศ
รวมถึงภาวะเศรษฐกิจประเทศคู่ค้า และความเสี่ยงในประเทศ ได้แก่
ความเชื่อมั่นของผู้บริโภคและนักลงทุน ถึงความไม่แน่นอนทางการเมือง

ภาวะและแนวโน้มของอุตสาหกรรม

1.  งานด้านวิศวกรรมไฟฟ้าและงานระบบไฟฟ้าและเครื่องกล

  จากข้อมูลความต้องการไฟฟ้า ซึ่งจัดทำโดยคณะอนุกรรมการการพยากรณ์ความต้องการไฟฟ้า เมื่อ
  27

เมษายน 2549 โดยใช้ค่าการพยากรณ์ความต้องการไฟฟ้ากรณีฐาน (Base Case)
ซึ่งเป็นค่าพยากรณ์ที่ได้จากสมมุติฐานอัตราการเจริญเติบโตทางเศรษฐกิจ (GDP) มีค่าเฉลี่ยในช่วงปี
2550-2554 ร้อยละ 5.2 ต่อปี พอสรุปได้ ดังนี้

  ความต้องการพลังไฟฟ้าสูงสุด (Peak Demand หน่วยเป็น เมกะวัตต์ MW)

ในปี 2548 มีความต้องการพลังไฟฟ้าสูงสุด 20,537.50 MW เพิ่มขึ้นจากปี 2547 จำนวน
1,211.70 MW หรือ เพิ่มขึ้นร้อยละ 6.27 การพยากรณ์ค่าความต้องการพลังไฟฟ้าสูงสุด กรณีฐาน
พบว่า ในปี 2549 จะมีจำนวน 21,963 MW และจะเพิ่มเป็น 29,377 MW ในปี 2554
หรือเพิ่มขึ้นเฉลี่ยร้อยละ 5.96 ต่อปี

  ความต้องการพลังงานไฟฟ้า (Energy Requirement หน่วยเป็น ล้านหน่วย GWh)

ในปี 2548 มีปริมาณความต้องการพลังงานไฟฟ้า 134,827.44 GWh เพิ่มขึ้นจากปี 2547 จำนวน
7,370.21 GWh หรือเพิ่มขึ้นร้อยละ 5.78 การพยากรณ์ค่าความต้องการพลังงานไฟฟ้า กรณีฐาน
พบว่า ในปี 2549 จะมีจำนวน 143,724 GWh และจะเพิ่มเป็น 191,772 GWh ในปี 2554
หรือเพิ่มขึ้นเฉลี่ยร้อยละ 5.94 ต่อปี

  ---------------------------------- ------------------------------------
  []                                 []

  ---------------------------------- ------------------------------------

  F: Forecast

  ที่มา: การพยากรณ์ความต้องการไฟฟ้า: คณะอนุกรรมการการพยากรณ์ความต้องการไฟฟ้า
  เมษายน 2549

จากตัวเลขการขยายตัวของความต้องการพลังงานไฟฟ้าอย่างต่อเนื่อง เฉลี่ยร้อยละ 6 ต่อปี
เป็นเหตุให้หน่วยงานที่เกี่ยวข้องกับการผลิตและจำหน่ายกระแสไฟฟ้า
ไม่ว่าจะเป็นการไฟฟ้าฝ่ายผลิตแห่งประเทศไทย การไฟฟ้าส่วนภูมิภาค และการไฟฟ้านครหลวง
รวมถึงผู้ผลิตกระแสไฟฟ้าอิสระ
มีแผนขยายการลงทุนเพื่อให้สอดคล้องกับความต้องการใช้ไฟฟ้าที่ขยายตัวที่ทางสำนักนโยบายพัฒนาแผนพลังงาน
(สนพ.) ประมาณการไว้

นอกจากนี้ แผนพัฒนากำลังการผลิตไฟฟ้าของประเทศไทย พ.ศ. 2547-2558
ตามมติเห็นชอบของคณะรัฐมนตรี ณ วันที่ 24 สิงหาคม 2547
ก็เป็นโอกาสที่จะเอื้อประโยชน์ต่อการขยายตัวทางธุรกิจของบริษัท
เนื่องจากผู้ผลิตกระแสไฟฟ้าต่างมีแผนขยายกำลังการผลิตอย่างต่อเนื่องในช่วง 10 ปีต่อจากนี้ไป
ทั้งนี้งานในส่วนที่บริษัทสามารถเข้าร่วมเสนอราคา ได้แก่ งานระบบสายส่งไฟฟ้าแรงสูง 230-500
เควี ของการไฟฟ้าฝ่ายผลิตแห่งประเทศไทย (กฟผ.) วงเงิน 13,463 ล้านบาท ในปี 2549
วงเงิน 16,916.09 ล้านบาท ในปี 2550 และวงเงิน 15,829.34 ล้านบาท ในปี 2551
งานระบบสถานีไฟฟ้าย่อย ระบบสายส่ง ระบบจ่ายไฟแรงดันกลางและต่ำ
การเปลี่ยนระบบสายอากาศเป็นสายใต้ดิน การเปลี่ยนแรงดันไฟฟ้าจากระบบ 12 เควี เป็น 24
เควี ของการไฟฟ้านครหลวง (กฟน.) วงเงิน 12,923.18 ล้านบาท ในปี 2549 วงเงิน
10,093.93 ล้านบาท ในปี 2550 และวงเงิน 10,578.02 ล้านบาท ในปี 2551
และงานระบบสถานีไฟฟ้าย่อย ระบบสายส่ง ระบบจำหน่าย ของการไฟฟ้าส่วนภูมิภาค (กฟภ.)
วงเงิน 13,750.93 ล้านบาท ในปี 2549 วงเงิน 13,426.20 ล้านบาท ในปี 2550 และวงเงิน
12,990.39 ล้านบาท ในปี 2551

2.  งานด้านเสาโทรคมนาคม

รัฐบาลได้มีการวางเป้าหมายการพัฒนากิจการโทรคมนาคมในระยะ 3 ปี (2548-2550)
โดยมีเป้าหมายที่สำคัญ คือ การเสริมสร้างการบริการโทรคมนาคมโดยทั่วถึงและเท่าเทียมกัน
ซึ่งจากเป้าหมายที่กำหนดในข้างต้น
เป็นกรอบให้บริษัทที่ดำเนินธุรกิจที่เกี่ยวข้องกับอุตสาหกรรมโทรคมนาคม
มีแผนขยายงานที่สอดคล้องกับแผนดังกล่าว เช่น

-   บมจ. ทีโอที มีแผนการดำเนินงานในอนาคตดังต่อไปนี้

-   ให้บริการ TOT Wireless Broadband
    การให้บริการสื่อสารความเร็วสูงที่เสริมการขยายตัวของการสื่อสารไร้สาย

-   ให้บริการโทรศัพท์เคลื่อนที่ ภายในกิจการร่วมค้าไทย-โมบาย
    เพื่อขยายโครงข่ายสื่อสารของโทรศัพท์เคลื่อนที่ระบบ 1900 MHz
    ให้เป็นระบบโครงข่ายบริการโทรศัพท์เคลื่อนที่ยุคที่ 3
    ซึ่งเป็นเครือข่ายที่สามารถรองรับการใช้งานมัลติมีเดียไร้สาย

-   บมจ. กสท. โทรคมนาคม มีแผนเปิดให้บริการโทรศัพท์เคลื่อนที่ภายใต้ระบบ CDMA
    โดยเป็นการให้บริการที่มีเครือข่ายครอบคลุมพื้นที่ทั่วประเทศ ซึ่งบริษัท หัวเหว่ย เทคโนโลยี
    (ประเทศไทย) จำกัด ผู้ดำเนินการติดตั้งเครือข่าย CDMA ในภูมิภาค

-   บมจ. แอดวานซ์ อินโฟร์ เซอร์วิส (AIS) ณ 31 ธันวาคม 2549
    มีจำนวนผู้ใช้เลขหมายในระบบทั้งสิ้นประมาณ 195 ล้านเลขหมาย โดยในปี 2550 AIS
    มีแผนใช้เงินลงทุน 15,000 ล้านบาท เพื่อจะลงทุนในการให้บริการโทรศัพท์เคลื่อนที่ยุคที่ 3
    และจะนำไปลงทุนในการปรับปรุงคุณภาพและเพิ่มเครือข่ายรวมทั้งการพัฒนาบริการต่างๆ

-   บมจ. โทเทิ่ล แอ็คเซ็ส คอมมูนิเคชั่น (DTAC) ณ 31 ธันวาคม 2549
    มีจำนวนผู้ใช้เลขหมายในระบบทั้งสิ้นประมาณ 12.2 ล้านเลขหมาย DTAC
    มีแผนในการดำเนินการ ขอใบอนุญาตประกอบธุรกิจให้บริการสื่อสารโทรคมนาคมจาก กทช.
    ได้แก่ ธุรกิจการให้บริการโทรศัพท์เคลื่อนที่ยุคที่ 3 ธุรกิจอินเตอร์เน็ต
    การให้บริการโทรทางไกลระหว่างประเทศ รวมถึงการปรับปรุงเครือข่าย
    โดยมีแผนลงทุนประมาณ 7,600 ล้านบาท ในปี 2550

-   บมจ. ทรู มูฟ หรือเดิม บมจ.ทีเอ ออเร้นจ์ (TA Orange) ณ 31 ธันวาคม 2549
    มีจำนวนผู้ใช้เลขหมายในระบบทั้งสิ้นประมาณ 7.6 ล้านเลขหมาย โดย TA
    มีแผนขยายโครงข่ายการให้บริการ ในปี 2549-2550 ไม่น้อยกว่า 400 สถานี
    เพื่อรองรับการขยายฐานผู้ใช้บริการในเขตกรุงเทพฯ และต่างจังหวัด
    โดยมีแผนใช้เงินลงทุนประมาณ 16,700 ล้านบาท

-   บมจ. ทีทีแอนด์ที (TT&T) ในปี 2549-2550
    มีแผนการลงทุนในส่วนของการให้บริการอินเทอร์เน็ต ความเร็วสูงภายใต้เทคโนโลยี ADSL
    โดยใช้เงินลงทุน 3,000-3,500 ล้านบาท ซึ่งจะเป็นการลงทุนสร้างโครงข่ายเองบางส่วน
    และเช่าโครงข่ายบางส่วน

จากแผนการลงทุนของผู้ให้บริการโทรคมนาคมข้างต้น
โดยเฉพาะอย่างยิ่งแผนการลงทุนสร้างโครงข่าย ย่อมส่งผลดีต่อธุรกิจโทรคมนาคมของบริษัท
เพราะหมายถึงความต้องการใช้เสาโทรคมนาคมที่เพิ่มมากขึ้น
เพื่อรองรับการปรับปรุงคุณภาพเครือข่าย
รวมทั้งทดแทนเสาโทรคมนาคมเก่าเพื่อเพิ่มประสิทธิภาพของระบบโทรคมนาคม

ภาวะการแข่งขัน

1.  งานด้านวิศวกรรมไฟฟ้า

ปัจจุบันปริมาณความต้องการงานบริการออกแบบ จัดหา ก่อสร้าง
และบริการติดตั้งงานวิศวกรรมระบบไฟฟ้า อยู่ในระดับที่ค่อนข้างสูง
เนื่องจากแนวโน้มการลงทุนภาครัฐ เพื่อกระตุ้นอัตราการเติบโตของ GDP
รวมถึงการลงทุนภาคเอกชนที่ยังคงมีการขยายตัว ซึ่งผู้รับเหมาที่มีคุณภาพ มีประสบการณ์
และมีฐานะทางการเงินที่เข้มแข็งจะมีข้อได้เปรียบในการแข่งขัน
รวมทั้งมีอำนาจในการเจรจาต่อรองกับผู้จำหน่ายวัสดุอุปกรณ์ทั้งในและต่างประเทศ
คุณสมบัติที่กล่าวถึง
ประกอบกับความชำนาญงานที่บริษัทมุ่งดำเนินธุรกิจด้านวิศวกรรมไฟฟ้าเป็นหลักมาตลอด 14 ปี
ส่งผลให้บริษัทมีโอกาสชนะการประมูลงานด้วยข้อเสนอด้านราคาที่ดีกว่าและสามารถสร้างความมั่นใจให้กับลูกค้าได้มากกว่า

ปัจจุบันผู้ที่อยู่ในธุรกิจงานวิศวกรรมไฟฟ้าในส่วนของสถานีไฟฟ้าย่อยและสายส่ง 115KV-230 KV
มีจำนวนไม่มากนัก โดยมีผู้ประกอบการที่อยู่ในตลาด เช่น

1.  บริษัท เพาเวอร์ไลน์เอ็นจิเนียริ่ง จำกัด (มหาชน)

2.  บริษัท ซีเมนส์ จำกัด

3.  บริษัท เอบีบี จำกัด

4.  บริษัท ล๊อกซ์เลย์ จำกัด

5.  บริษัท ศรีอู่ทอง จำกัด

2. งานระบบไฟฟ้าและเครื่องกล

บริษัทเน้นงานระบบไฟฟ้าและเครื่องกลภายในโรงงานอุตสาหกรรม
และงานระบบไฟฟ้าและเครื่องกลที่เกี่ยวข้องต่อเนื่องจากงานด้านวิศวกรรมไฟฟ้า
เช่นงานภายในโรงไฟฟ้า
บริษัทขยายการให้บริการระบบไฟฟ้าและเครื่องกลต่อเนื่องจากงานวิศวกรรมไฟฟ้า
เพื่อเพิ่มการให้บริการแบบครบวงจร ผู้ที่อยู่ในธุรกิจงานระบบไฟฟ้าและเครื่องกล ประกอบด้วย

  1. บริษัท เพาเวอร์ไลน์เอ็นจิเนียริ่ง จำกัด (มหาชน)

  2. บริษัท ซีเมนส์ จำกัด

  3. บริษัท พัฒน์กล จำกัด (มหาชน)

  4. บริษัท เค เอ็นจิเนียริ่ง จำกัด

  5. บริษัท ซีทีซีไอ จำกัด (มหาชน)

  3. งานด้านเสาโทรคมนาคม

จากแผนการขยายโครงข่ายของผู้ให้บริการโทรคมนาคม
โดยเฉพาะอย่างยิ่งการลงทุนในการขยายเครือข่ายและการพัฒนาคุณภาพของระบบ
สะท้อนถึงความต้องการในการใช้เสาโทรคมนาคมมากขึ้น
ซึ่งบริษัทเป็นผู้ที่สามารถผลิตเสาโทรคมนาคม
พร้อมให้บริการก่อสร้างและติดตั้งเสาโทรคมนาคมซึ่งเป็นข้อได้เปรียบในการแข่งขัน
เนื่องจากสามารถบริหารต้นทุนผลิต พร้อมควบคุมระยะเวลาก่อสร้างให้แล้วเสร็จตามที่ลูกค้าต้องการ
ผู้ที่อยู่ในธุรกิจงานเสาโทรคมนาคม ได้แก่

1. บริษัท ดีเคเค ชิโนไทย เอ็นจิเนียริ่ง จำกัด

2. Baran Raviv Telecom (Thailand)

3. Downer & CSS JV.

4. บริษัท อลันดิก (ประเทศไทย) จำกัด

5. บริษัท มิลคอม จำกัด

3.3 การจัดหาผลิตภัณฑ์หรือบริการ

3.3.1 กำลังการผลิตและการให้บริการ

ในการจัดหาผลิตภัณฑ์ของบริษัท
ปัจจัยที่สำคัญในการกำหนดกำลังของผลิตเพื่อให้สามารถส่งมอบงานที่มีคุณภาพให้แก่ลูกค้าภายใต้เงื่อนไขเวลาที่เหมาะสมมีอยู่
3 ประการ ได้แก่

1.  จำนวนวิศวกร
    เนื่องจากวิศวกรมีหน้าที่บริหารโครงการให้สำเร็จลุล่วงตามความต้องการของลูกค้าภายในระยะเวลาที่กำหนด
    ภายใต้ต้นทุนโครงการที่สามารถสร้างผลกำไรให้กับบริษัท

2.  จำนวนผู้รับเหมา
    เนื่องจากงานของบริษัทต้องการผู้รับเหมาช่วงที่มีประสบการณ์และความเชี่ยวชาญ ในงานโยธา
    เพื่อให้งานสำเร็จลุล่วงทันตามกำหนดเวลาของลูกค้า

3.  ปริมาณเงินทุนเวียน ซึ่งต้องเพียงพอและเหมาะสมกับขนาดของงาน

4.  ประสบการการผ่านงานประเภทต่างๆ เพื่อให้มีคุณสมบัติสอดคล้องกับงานประเภทนั้นๆ
    ซึ่งผู้ว่าจ้างกำหนดเป็นเกณฑ์ในการคัดเลือกผู้เข้าประมูลงาน

    ทั้งนี้แต่ละโครงการจะมีจำนวนวิศวกรและผู้รับเหมาช่วงไม่เท่ากัน
    ขึ้นอยู่กับขนาดของโครงการตามและความสลับซับซ้อนของงานเป็นสำคัญ

    ในด้านโรงงานปัจจุบันมีกำลังผลิตเสาโครงเหล็ก คิดเป็นน้ำหนักประมาณ 12,000 ตันต่อปี

    วิศวกร

    ณ 31 ธันวาคม 2549 บริษัทมีวิศวกรรวมทั้งสิ้น 60 คน
    ซึ่งแบ่งตามอำนาจความรับผิดชอบในการบริการจัดการโครงการออกเป็น 3 ระดับ ดังนี้ (1)
    วิศวกรระดับผู้อำนวยการโครงการ (Project Director) และผู้จัดการโครงการ
    (Project Manager) จำนวน 17 คน (2) วิศวกรผู้ควบคุมงาน (Project Engineer)
    จำนวน 29 คน และ (3) วิศวกรประจำหน่วยงาน (Site Engineer) จำนวน 14 คน
    หรือแบ่งวิศวกรออกตามระบบงานที่ให้บริการได้เป็น 3 หน่วยงานบริการ ได้แก่ ระบบไฟฟ้า
    ระบบโทรคมนาคม และระบบปรับอากาศและระบบสุขาภิบาล ดังนี้

  --------------------------- ---------- --------------- -------------- -------
  ระดับ                        ระบบไฟฟ้า   ระบบโทรคมนาคม   ระบบปรับอากาศ   รวม
                                                         และสุขาภิบาล     

  วิศวกรระดับผู้อำนวยการโครงการ   12         2               3              17
  และผู้จัดการโครงการ                                                      

  วิศวกรผู้ควบคุมงาน              25         2               2              29

  วิศวกรประจำหน่วยงาน           12         0               2              14

  รวม                         49         4               7              60
  --------------------------- ---------- --------------- -------------- -------

หมายเหตุ: ข้อมูล ณ 31 ธันวาคม 2549

บริษัทจะสามารถรับงานได้มากหรือน้อยนั้นจะขึ้นอยู่กับความสามารถในการควบคุมงานของวิศวกรระดับผู้อำนวยการโครงการและผู้จัดการโครงการ
และความสามารถในการควบคุมการทำงานของผู้รับเหมาช่วง เป็นสำคัญ โดยที่ผ่านมา
วิศวกรผู้อำนวยการโครงการและผู้จัดการโครงการแต่ละคนจะสามารถควบคุมงานได้ตั้งแต่ 2 -
4โครงการ ขึ้นอยู่กับขนาดและประเภทของโครงการ สำหรับผลการดำเนินงานในอดีต
วิศวกรผู้อำนวยโครงการแต่ละคนสามารถควบคุมงานอย่างน้อยคิดเป็นมูลค่า 300
ล้านบาทต่อสัญญาและผู้จัดการโครงการแต่ละคนสามารถคุมงานคิดเป็นมูลค่างานโดยเฉลี่ยประมาณ
150-200 ล้านบาท ทั้งนี้ ในทางปฏิบัติ
วิศวกรผู้ควบคุมงานสามารถควบคุมการปฏิบัติงานที่มีลักษณะแตกต่างกันได้
โดยมีผู้จัดการโครงการเป็นผู้ดูแลระบบงานโดยรวม

ผู้รับเหมาช่วง

บริษัทมีทีมผู้รับเหมาช่วงทั้งสิ้นประมาณ 91 ราย แยกตามประเภทของงานได้ดังนี้

1.  ผู้รับเหมาช่วงงานไฟฟ้า มีจำนวน 47 ราย

2.  ผู้รับเหมาช่วงงานด้านเสาโทรคมนาคม มีจำนวน 16 ราย

3.  ผู้รับเหมาช่วงงานด้านงานระบบ มีจำนวน 13 ราย

4.  ผู้รับเหมาช่วงงานโยธา มีจำนวน 15 ราย

    บริษัทมีเกณฑ์ในการคัดเลือกผู้รับเหมาช่วงของงานแต่ละประเภทดังต่อไปนี้

1.  ประวัติการรับงานในอดีต

2.  คุณภาพงานและความสามารถในการส่งมอบตามตารางเวลาที่กำหนด

3.  ทุนจดทะเบียน

4.  จำนวนพนักงาน

5.  เครื่องจักร อุปกรณ์ และเครื่องมือ

    นอกจากนี้
    บริษัทมีข้อกำหนดในสัญญาที่จะปรับผู้รับเหมาช่วงในกรณีที่ส่งมอบงานไม่ทันตามตารางเวลา
    ที่กำหนด โดยสัญญาส่วนใหญ่จะระบุค่าปรับไว้วันละร้อยละ 0.10 ของราคางาน
    แต่ไม่เกินร้อยละ10 ของมูลค่างานตามสัญญา อย่างไรก็ตาม
    ผู้จัดการโครงการและวิศวกรของโครงการจะมีการควบคุมและติดตามการทำงานของผู้รับเหมาช่วงอย่างใกล้ชิด
    เพื่อให้คุณภาพงานและการส่งมอบงานในแต่ละช่วงเป็นไปตามตารางเวลาที่กำหนด
    หากเป็นกรณีที่ผู้รับเหมาช่วงไม่สามารถส่งมอบงานได้ทันตามสัญญา
    ผู้จัดการโครงการจะเข้ามาแก้ไขปัญหาในส่วนนี้ทันที โดยพิจารณาเป็นกรณี เช่น
    กรณีที่ผู้รับเหมาช่วงขาดเงินทุนหมุนเวียน
    ผู้จัดการโครงการจะดำเนินงานลดมูลค่างานด้วยการเปลี่ยนสัญญารับเหมาช่วง
    และบริษัทจะเป็นผู้จัดหาวัสดุอุปกรณ์ให้
    หรือในกรณีที่ผู้รับเหมาช่วงประสบภาวะขาดแคลนแรงงาน
    ผู้จัดการโครงการจะดำเนินการลดมูลค่างานและจัดหาผู้รับเหมาช่วงรายใหม่เข้าไปเสริมในงานโครงการนั้นๆ
    ทันที เป็นต้น

    เงินทุนหมุนเวียน

    ในการดำเนินโครงการต่างๆ บริษัทใช้วงเงินสินเชื่อจากธนาคาร แบ่งเป็น

    (1) Bid Bond สำหรับการยื่นซองเสนอราคา ประมาณร้อยละ 5 ของมูลค่าสัญญา
    โดยมีอายุประมาณ 120 -150 วัน ตามระยะเวลาการพิจารณาของผู้ว่าจ้าง

    (2) Performance Bond สำหรับการลงนามสัญญา ประมาณร้อยละ 5-10 ของมูลค่าสัญญา
    โดยมีอายุ ตามสัญญาจ้าง

    (3) Advance Payment Bond สำหรับการรับเงินล่วงหน้า
    เพื่อนำมาใช้จ่ายเป็นเงินทุนหมุนเวียนสำหรับ โครงการ ประมาณร้อยละ 10 –30
    ของมูลค่าสัญญา ตลอดอายุสัญญา และ

    (4) Retention Bond สำหรับการค้ำประกันผลงาน เป็นระยะเวลาประมาณ 1-2 ปี
    ประมาณร้อยละ 5-10 อายุประมาณ 1-2 ปี

    (5) วงเงินเพื่อใช้ในการซื้อวัสดุอุปกรณ์ LC DLC และ AVAL ประมาณร้อยละ 60
    ของมูลค่าสัญญา และ

    (6) วงเงินกู้ระยะสั้น เพื่อหมุนเวียนในการบริหารโครงการ (Promissory Note) ร้อยละ
    15-20 ของ มูลค่าสัญญา

    อย่างไรก็ตาม สัดส่วนการใช้วงเงินเชื่อและระยะเวลาของเงินค้ำประกันต่างๆ
    อาจมีการเปลี่ยนแปลง ขึ้นอยู่กับความจำเป็นในการใช้ดำเนินโครงการ
    โดยบริษัทยังมีความสามารถที่จะขอขยายวงเงินหนังสือค้ำประกันเพิ่มจากสถาบันการเงินได้อีกในอนาคต
    นอกจากนี้ บริษัทยังสามารถนำโครงการที่มีมูลค่าสูงที่ประมูลได้
    ไปเป็นหลักประกันวงเงินสินเชื่อเพื่อใช้ในการดำเนินงานรวมทั้งการออกหนังสือค้ำประกันต่างๆ
    ในลักษณะ Project Finance ด้วย

    3.3.2 ขั้นตอนการทำงานของบริษัท

ขั้นตอนก่อนเสนอราคา

ขั้นตอนเตรียมการเสนอราคา

ขั้นตอนเตรียมการก่อนเริ่มโครงการ

ขั้นตอนการดำเนินงานโครงการ

ขั้นตอนจบโครงการ

ระยะเวลาตั้งแต่บริษัทเข้าประมูลงานจนถึงการส่งมอบงานแล้วเสร็จจะอยู่ระหว่าง 6 เดือน ถึง 2
ปี ขึ้นอยู่กับขนาดของโครงการและความต้องการของลูกค้าเจ้าของโครงการ

3.3.3 วัสดุอุปกรณ์ที่ใช้ในการให้บริการ

บริษัทสามารถแบ่งวัสดุอุปกรณ์ที่ใช้ในการให้บริการได้เป็น 2 ประเภท คือ อุปกรณ์หลัก และ
วัสดุทั่วไป โดยอุปกรณ์หลักสามารถแบ่งได้ตามประเภทของงานได้ 5 ประเภท ได้แก่

1. อุปกรณ์สำหรับระบบไฟฟ้าแรงสูง ได้แก่ เครื่องกำเนิดไฟฟ้า หม้อแปลงไฟฟ้ากำลัง
หม้อแปลงลดแรงดัน หม้อแปลงลดกระแส สวิทช์เกียร์ อุปกรณ์เตือนไฟ สวิทช์ตัดตอน ลูกถ้วย
ตู้ควบคุมระบบ ไฟฟ้า สายไฟฟ้า ล่อฟ้า เสาโครงเหล็ก และอุปกรณ์อื่น ๆ

2. อุปกรณ์สำหรับระบบเสาโทรคมนาคม ได้แก่ เสาโครงเหล็กส่งสัญญาณ ล่อฟ้า ชุดต่อสายดิน

3. อุปกรณ์สำหรับระบบปรับอากาศ ได้แก่ เครื่องทำความเย็น หอผึ่งเย็น ปั๊มน้ำหมุนเวียน
เครื่องเป่าลมเย็น พัดลม อุปกรณ์ควบคุมอัตโนมัติ ฉนวนกันความร้อน สายไฟฟ้า อุปกรณ์ตัดตอน
เป็นต้น

4. อุปกรณ์สำหรับระบบสุขาภิบาล ได้แก่ ปั๊มน้ำชนิดต่างๆ วาล์ว ตู้ควบคุมไฟฟ้าอัตโนมัติ
ท่อน้ำชนิดต่างๆ มิเตอร์ชนิดต่างๆ

5. อุปกรณ์สำหรับเสาโครงเหล็ก ได้แก่ เหล็กรูปพรรณ เหล็กรีดร้อน เหล็กฉาก เหล็กรางน้ำ
เหล็กเส้น เหล็กเหนียวพิเศษ

สำหรับรายละเอียดของวัสดุและอุปกรณ์หลักในแต่ละโครงการนั้น
จะมีความแตกต่างกันตามข้อกำหนดและลักษณะของงานของลูกค้าแต่ละราย
ดังนั้นก่อนที่บริษัทจะยื่นซองประมูลงานต่างๆ
เฉพาะในส่วนของวัสดุอุปกรณ์ที่มีคุณสมบัติเฉพาะทางด้านเทคนิค ผู้จัดการโครงการ
จะเป็นผู้ติดต่อและเจรจากับผู้ผลิตวัสดุอุปกรณ์นั้นๆ อย่างน้อย 2 ราย
เพื่อให้ได้ข้อเปรียบเทียบทั้งด้านเทคนิค เงื่อนไขราคา กำหนดการส่งสินค้าและการชำระเงิน
ซึ่งจะเป็นข้อมูลพื้นฐานในการคำนวณต้นทุนโครงการก่อนยื่นประมูลงาน
และเมื่อโครงการได้รับการคัดเลือกจากลูกค้าแล้ว
ฝ่ายจัดซื้อจะดำเนินการเจรจาต่อรองกับผู้ผลิตวัสดุอุปกรณ์ที่มีคุณสมบัติเฉพาะด้านนั้นๆ อย่างน้อย 2
ราย อีกครั้งเพื่อให้ได้เงื่อนไขด้านราคาและการชำระเงินที่ดีที่สุด

ในส่วนของวัสดุทั่วไป เช่น ท่อน้ำประเภทต่างๆ อุปกรณ์ข้อต่อของท่อ ท่อร้อยสายไฟฟ้า สกรู น๊อต
เหล็กแผ่นสังกะสี ลวดเชื่อม เป็นวัสดุที่มีปริมาณความต้องการใช้ในทุกโครงการเป็นจำนวนมาก
ซึ่งวัสดุทั่วไปนี้สามารถจัดหาได้ง่ายและสามารถหาซื้อได้โดยทั่วไป
โดยฝ่ายจัดซื้อจะทำคำสั่งซื้อรวมกัน เพื่อลดต้นทุนต่อหน่วย

ทั้งนี้ สำหรับการติดตั้งระบบวิศวกรรมให้มีคุณภาพดีและตรงตามความต้องการของลูกค้า
บริษัทต้องจัดหาวัสดุและอุปกรณ์จากแหล่งที่เหมาะสม
และมีคุณภาพถูกต้องตามข้อกำหนดทางเทคนิคของผู้ว่าจ้างโดยสั่งซื้อวัสดุและอุปกรณ์จากผู้จัดจำหน่ายทั้งใน
และต่างประเทศ
ทั้งนี้บริษัทมีรายชื่อผู้จัดจำหน่ายวัสดุและอุปกรณ์ที่ผ่านการพิจารณาจากบริษัทในเรื่องของคุณภาพและบริการจนเป็นที่ยอมรับในเบื้องต้น
(Approved Venders List) จำนวน 489 ราย แยกตามลักษณะงานได้ดังนี้

1.  ผู้จัดจำหน่ายวัสดุอุปกรณ์สำหรับระบบไฟฟ้า 175 ราย

2.  ระบบเสาโทรคมนาคม 30 ราย

3.  ระบบปรับอากาศและระบบสุขาภิบาล 274 ราย

4.  เหล็กรูปพรรณ 10 ราย

    นอกจากนี้บริษัทยังมีความสัมพันธ์ที่ดีกับผู้จำหน่ายวัสดุและอุปกรณ์
    เนื่องจากผู้จำหน่ายของบริษัทส่วนใหญ่จะติดต่อกับบริษัทมาเป็นระยะเวลานาน
    ทำให้บริษัทได้รับประโยชน์อาทิเช่น ส่วนลดพิเศษในการสั่งซื้อ ได้รับสินค้าทันตามกำหนดเวลา
    ได้รับความช่วยเหลือทางเทคนิค การช่วยเก็บรักษาสินค้าคงคลังที่ยังไม่ใช้งาน
    การป้องกันภาวะการขาดแคลนวัตถุดิบ เป็นต้น

    มูลค่าและสัดส่วนการจัดหาวัสดุและอุปกรณ์ของกลุ่มบริษัทในระยะ 3 ปีที่ผ่านมา เป็นดังนี้

    หน่วย : ล้านบาท

    [] หมายเหตุ * อปุกรณ์หลักต่างประเทศที่บริษัทสั่งซื้อโดยส่วนใหญ่ คือ
    อปุกรณ์สำหรับงานก่อสร้างสถานีไฟฟ้าย่อย เช่น Switch Gear เป็นต้น

    ในการสั่งซื้อวัสดุอุปกรณ์จากต่างประเทศ เข่น สวิซ์เกียร์ ซึ่งเป็นอุปกรณ์ของสถานีไฟฟ้าย่อย
    บริษัทมีนโยบายการบริหารความเสี่ยงจากอัตราแลกเปลี่ยน 2 วิธี ได้แก่
    การทำสัญญาเงินตราต่างประเทศล่วงหน้า (Forward Contract)
    หรือให้ลูกค้าเจ้าของโครงการเป็นผู้เปิดเลตเตอร์ออฟเครดิต (Letter of Credit :
    L/C) ตรงกับผู้ผลิตวัสดุอุปกรณ์นั้นๆ

    3.3.4 ผลกระทบต่อสิ่งแวดล้อม

    บริษัทไม่มีข้อพิพาทใดๆ เกี่ยวกับสิ่งแวดล้อม โดยในส่วนของบ่อชุบสังกะสีที่โรงงานลพบุรี
    และไม่มีประวัติการกระทำความผิดตามกฎระเบียบเรื่องสิ่งแวดล้อมกับหน่วยงานภาครัฐ
    นอกจากนี้บริษัทได้ปฏิบัติตามระเบียบของกรมโรงงานอุตสาหกรรม อุตสาหกรรมจังหวัด
    และข้อกำหนดขององค์การบริหารส่วนตำบล
    ซึ่งบริษัทได้ผ่านการตรวจสอบของคณะกรรมการองค์การบริหารส่วนตำบลประจำปี 2549 แล้ว

    3.4 งานที่ยังไม่ได้ส่งมอบ

    ณ วันที่ 31 ธันวาคม 2549 บริษัทมีงานที่ยังอยู่ระหว่างดำเนินการทั้งสิ้น 1,612.9 ล้านบาท
    โดยมีรายละเอียดแบ่งตามมูลค่างานตามปีที่จะรับรู้รายได้ดังตารางต่อไปนี้

  ------------------------------ ----------- ---------- ----------- ----------
  ประเภทโครงการ                  ปี 2550                 ปี 2551      

                                 จำนวน       มูลค่า       จำนวน       มูลค่า

                                 (โครงการ)   (ล้านบาท)   (โครงการ)   (ล้านบาท)

  งานวิศวกรรมไฟฟ้า                 42          1,227.30   1           121.4

  งานระบบไฟฟ้าและเครื่องกล          8           224.6      -           -

  งานเสาโทรคมนาคม                6           19.6       -           -

  งานโรงงานผลิตเสาโครงเหล็ก        1           20                      

  รวม                            57          1,491.50   1           121.4
  ------------------------------ ----------- ---------- ----------- ----------